2020. gada 14. aprīlī Noteikumi Nr. 206

Rīgā (prot. Nr. 24 56. §)

**Grozījumi Ministru kabineta 2016. gada 20. decembra noteikumos Nr. 866 "Īstermiņa eksporta kredīta garantiju izsniegšanas noteikumi komersantiem un atbilstošām lauksaimniecības pakalpojumu kooperatīvajām sabiedrībām"**

Izdoti saskaņā ar

Attīstības finanšu institūcijas

likuma [12. panta](https://likumi.lv/ta/id/270323-attistibas-finansu-institucijas-likums#p12) ceturto daļu

Izdarīt Ministru kabineta 2016. gada 20. decembra noteikumos Nr. 866 "Īstermiņa eksporta kredīta garantiju izsniegšanas noteikumi komersantiem un atbilstošām lauksaimniecības pakalpojumu kooperatīvajām sabiedrībām" (Latvijas Vēstnesis, 2016, 251. nr.; 2017, 198. nr.; 2019, 146. nr.) šādus grozījumus:

1. Izteikt 17. un 18. punktu šādā redakcijā:

"17. Sabiedrība Altum savā tīmekļvietnē publicē informāciju par atbilstoši šo noteikumu 11. un 21. punktam sniegto garantiju izsniegšanas kārtību un noteikumiem.

18. Sabiedrība Altum nodrošina pārskata sagatavošanu iesniegšanai Eiropas Komisijā katru gadu līdz 31. jūlijam par garantijām, kas sniegtas atbilstoši šo noteikumu [11. un 21. punktam](https://likumi.lv/ta/id/287648#p11), ietverot informāciju par iepriekšējā gada laikā sniegto garantiju apjomiem, garantiju segtajiem eksporta kredīta darījumu apjomiem, garantiju prēmijas maksājumiem, garantiju atlīdzības pieprasījumiem un maksājumiem, atgūtajiem līdzekļiem un sabiedrības Altum vadības izmaksām garantiju izsniegšanai."

1. Papildināt noteikumus ar 21. punktu šādā redakcijā:

"21. Līdz 2020. gada 31. decembrim sakarā ar Covid-19 izplatību valstī šo noteikumu 2. punktā minētās garantijas:

21.1. izsniedz, nepiemērojot šo noteikumu 10. un 11. punktā minētos ierobežojumus attiecībā uz debitora reģistrācijas valsti;

21.2. izsniedz, nepiemērojot šo noteikumu 16.2. apakšpunktā minēto kritēriju par nodokļu vai nodevu parāda, tai skaitā valsts sociālās apdrošināšanas obligāto iemaksu parāda, pieļaujamo apmēru;

21.3. neizsniedz, ja saimnieciskās darbības veicējam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju ir nodokļu vai nodevu parādi, tai skaitā valsts sociālās apdrošināšanas obligāto iemaksu parāds, kas kopsummā pārsniedz 1000 *euro* un tam nav piešķirts samaksas termiņa pagarinājums vai Valsts ieņēmumu dienests nav pieņēmis lēmumu par nokavēto nodokļu maksājumu labprātīgu izpildi;

21.4. neizsniedz, ja debitors, par kuru iesniegts pieteikums, nav veicis samaksu par saimnieciskās darbības veicēja eksportētajām precēm vai pakalpojumiem noteiktajā atlikto maksājumu termiņā, kas izriet no eksporta darījumu līguma vai cita darījuma akta, vai pēdējo triju mēnešu laikā ir kavējis maksājumus saimnieciskās darbības veicējam ilgāk par 30 dienām."

Ministru prezidents A. K. Kariņš

Ekonomikas ministrs J. Vitenbergs